בית הספר להיסטוריה

06521000:	שעור היסטוריוגראפי
מרכז: פרופ' דוד אסף
    
קורס שנתי חובה משותף לכל תלמידי בית הספר ולתלמידי החוג להיסטוריה של עם ישראל.

הביוגרפיה: סוגיה היסטורית ובעיות מתודולוגיות
The Biography: An Historical Genre and Methodological Problems 

הקורס יעסוק בהארת היבטים שונים של אחת הסוגות העיקריות במחקר ובכתיבה ההיסטורית: הביוגרפיה (כתיבת חיים). באמצעות מרצים אורחים נסקור תקופות היסטוריות שונות, למן העת העתיקה וימי הביניים (להן יוקדש הסמסטר הראשון) ועד לעת החדשה (לה יוקדש הסמסטר השני). דגש מיוחד יושם על הבעיות המתודולוגיות המשותפות שעמן מתמודדים היסטוריונים המבקשים לשרטט תולדות חיים, מלאות או חלקיות, של אישים הפועלים במרחבים ובהקשרים תרבותיים ודתיים שונים. בין הסוגיות שתעלינה לדיון: בעיות בכתיבת ביוגרפיה של דמות מקראית; ביוגרפיה של רב או כהן דת; ביוגרפיה של מיסטיקן; ביוגרפיה של שליט או מדינאי; ביוגרפיה של אדם 'לא חשוב'; אוטוביוגרפיה כמקור ביוגרפי; ביוגרפיה של סופר או אמן; ביוגרפיה של היסטוריון; ביוגרפיה של מקום או של עיר; הקולנוע כז'אנר ביוגרפי, ועוד. בתום השנה, בסופו של הקורס, תערך בחינה .

06524381: 	ה"עצמי" וההיסטוריון
ד"ר יגאל חלפין

במוקד הסמינר הטענה כי זהותו העצמית של האדם משתנה עם הזמן. האדם עצמו ולא רק ההקשר החברתי שלו יסתברו כהבניה תרבותית. נעסוק ב"קריאה קרובה" של טקסטים מפרי עטם של חוקרים המלבנים את "משחקי הזהות" בתקופות היסטוריות שונות. נפתח בבירור מושג ה"עצמי" של מישל פוקו. נמשיך ב"המצאת החוויה האישית" המיוחסת לאוגוסטין, בהצגה העצמית של הכופר המתוודה בבית דין אינקוזיטורי, בעצמי של איש הרנסנס, בוידויים של רוסו, בעצמי הליברלי, הקומוניסטי והנאצי. הסמינר ינסה לבחון מה הוא הבסיס לדו-שיח שהתפתח בין ההיסטוריונים, האנתרופולוגים וחוקרי הספרות בשני העשורים האחרונים. 

העת העתיקה

06564164:		"המפלצת בעלת שלושת הראשים" הטריומוויראט הראשון והשלכותיו
			
ד"ר רחל וישניא

בשנת 60 לפה"ס כרתו שלושה מבכירי הפוליטיקאים ברומא, גאיוס יוליוס קיסר, גנאיוס פומפוס מגנוס ולוקיוס ליקיניוס קראסוס, ברית חשאית כדי לאפשר לכל אחד מהם לממש תכניות ומאווים שביקשו לקדם ואשר סוכלו בידי עמיתיהם בסנאט. מאותו רגע והילך לא התקבלה שום החלטה משמעותית ברומא מבלי שתזכה לאישורם. מוסדות המדינה המשיכו לתפקד, אך זאת תחת עינם הפקוחה של הטריומווירים ועושי דברם, ואילו האוליגרכיה הרומית שרסן השלטון ניטל ממנה, ניצבה חסרת אונים לנוכח המניפולציות והאלימות שהפעילו השלושה. הסדקים שנבקעו בברית, אפשרה לאוליגרכיה הותיקה להתאושש לפרק זמן קצר, אך מדיניותה קצרת הראייה הביאה למלחמות האזרחים שהביאו בסופו של דבר להתמוטטותה  הרפובליקה הרומית ולעלייתו של שליט יחיד. 
הסמינר פתוח לתלמידי כל מגמות ביה"ס.

06564165:	 דת ועיר מדינה ביוון העתיקה                          
   פרופ' עירד מלכין

החיים בעיר המדינה היוונית היו ארוגים בעולם מןשגים דתי שאף הגדיר את זיקת בני הקהיליה הפוליטית אלה לאלה. בסמינר זה נשים דגש מיוחד על מוקדי הפולחן המשותפים של הפוליס היוונית, על טקסי הקרבן, הפסטיבלים, ובמיוחד המקדש. הופעתם של מקדשים מוכרת על ידי חוקרים רבים כמסמנת את עצם צמיחתה של עיר-המדינה, הואיל והמקדש היווה מוקד פולחני קולקטיבי שאיננו כפוף למונופול אריסטוקרטי. הסמינר יבחן תיזה זו על הבטיה השונים: הצלם הפולחני ותפקידו, כהונה, קרבן, תפילה. כמו כן תבחן בסמינר סוגיית המקדשים הפן-הלניים, במיוחד אולימפיה ודלפי, הן בתור מגדירי קהילה וזיקות בין-קהילתיות והן כמתווים את קווי הזהות הכלל-יוונית.

ימי הביניים

06214303:	הפולמוס הנוצרי נגד היהודים: קריאה בטקסטים
פרופ' עליזה ג'יניאו

מאז שחר הופעתה של הנצרות, חיו יהודים ונוצרים, אלה לצד אלה, כרוב ומיעוט בחברה אחת וקיימו ביניהם יחסי גומלין בכל תחומי החיים. בכל דור ודור היה הפולמוס הבין-דתי אחד החשובים ורבי-המשמעות בין התחומים הללו. אכן, בעיקרו של דבר, נותרו הסוגיות השנויות במחלוקת בעינן ובלא שינוי מהותי; אך בכל זאת, במהלך מאות שנות פולמוס בין דתי, התחוללו חליפות ותמורות בדרכי הצגת הטיעונים, באווירת הויכוחים וביעדים המיידיים של העימותים. תמורות אלו מהוות אמת מידה נאמנה ומשקפות את השיניים שחלו באורחות החיים ובדרכי החשיבה של המתפלמסים במרוצת הדורות.
לכאורה ניתן לראות את ספרות הפולמוס הבין דתי בבחינת שני קווים מקבילים שלעולם אינם נפגשים; אך במציאות נתקיימו השפעות גומלין ואף הפריה הדדית בין הפולמוסנים בני הדתות השונות. כך אירע חרף העובדה שהמתפלמסים, אשר התעמתו זה עם זה, השמיעו לעיתים קרובות, במהלך הויכוח, דברים שנועדו לא בהכרח אל היריבים לפולמוס, אלא כוונו אל בני אמונתו ודתו של המתפלמס.

06575173:	 המסדרים המנדיקנטים
ד"ר אביעד קליינברג

במאה השלוש-עשרה ניצבה הכנסייה הקתולית בפני סדרה של אתגרים. כוחות חדשים וישנים איימו על ההגמוניה שתבעה לעצמה. מבקרי הכנסייה טענו כנגדה כי היא מושחתת, מיושנת ושקועה ברדיפת כוח ארצי. במאה השלוש-עשרה חיפשה האפיפיורות דרכים להתמודד עם הביקורת וללחום ביריביה מבלי לוותר על נכסיה הפוליטיים. מסדרי הקבצנים, "המנדיקנטים," היו אחד מן האמצעים החשובים שטיפחה האפיפיורות כדי ללחום את מלחמותיה. בין המאה השלוש-עשרה לרפורמציה היוו הם את חוד החנית הדתי, האינטלקטואלי והפוליטי של הכנסייה. הסמינריון יעסוק בצמיחתם ובתחומים שונים של פעילותם במאות השלוש-עשרה והארבע-עשרה.

06575141 :	קריאה בטקסטים לטיניים של ימי הביניים
גב' רחל גלרט

הקורס מיועד לתלמידי תואר שני המתמחים בהיסטוריה של ימי הביניים. מטרת הקורס היא שיפור יכולתו של התלמיד להתמודד עם טקסטים בשפה הלטינית. העבודה נעשית יל-ידי קריאת טקסטים מסוגים שונים ומתקופות שונות של ימי הביניים, תוך שימת דגש על התופעות הלשוניות/תחביריות של השפה.

העת החדשה המוקדמת

סמינריון מחלקתי  :עיונים בהיסטוריוגרפיה
פרופ' מרים אליאב-פלדון
ההשתתפות בסמינריון המחלקתי היא חובה על כל תלמידי המגמה (אחת לשבועיים)

דיון במבחר מן ההיסטוריונים שחקרו סוגיות שונות בפרק העת החדשה המוקדמת בתולדות הציוויליזציה המערבית. בכל פגישה יציג אחד מן המשתתפים בסמינריון את תפיסותיו ואת תרומתו של היסטוריון מסוים, החל ממישלה ובורקהארדט במאה התשע-עשרה ועד חוקרים בני זמננו.
תלמידי הסמינריון מתבקשים לעקוב אחר לוח המודעות של המגמה כדי לקבל מידע על נושאי הדיון וחומר הקריאה לפני כל פגישה.

06981022 : 	חיי יומיום בעת החדשה המוקדמת
פרופ' מרים אליאב-פלדון
בעזרת מקורות מסוגים שונים – יומנים, מכתבים, אינוונטרים, צוואות, חוקים, יצירות ספרות ואמנות – ננסה לשחזר את אורח החיים היומיומי בחברה המערבית (אירופה המערבית ויבשת אמריקה) במאות השש-עשרה והשבע-עשרה. בסמינר נדון בחיי החומר (מזון, לבוש, בתים, ריהוט, ניקיון), אך גם בדפוסים חברתיים (משפחה, חינוך, מגע עם השלטונות) וכן בתפיסות עולם שהשפיעו על ההתנהגות היומיומית של האליטות ושל השכבות העממיות גם יחד.

06981038 :    שרשיו התרבותיים של האיחוד האירופי
	פרופ' אלי בר נביא
			   	
הסמינר יסקור את שלבי גיבושו של מרחב אירופי מאוחד החל בימי הביניים המרכזיים
ועת לצמיחת היישות הקורמת עור וגידים בימינו. 
מטרת הקורס: להראות שעל אף פיצולה הלאומי והמדיני - פיצול המהווה אף הוא את אחד
מתוויה הייחודיים של היבשת - היוותה אירופה
למעשה תמיד מיקשה תרבותית-חברתית אחת. 

06981037:	ספרות כמקור להיסטוריה-יצירות הרנסאנס הצרפתי
				ד"ר נדין קופרטי-צור

הספרות, כיצירה פיקטיבית בעיקרה, נתפסה, ועדיין נתפסת, כמקור בעייתי לחקר ההיסטוריה. ואולם, במסגרת הגישות החדשות לכתיבת ההיסטוריה יש מקום לעיין מחדש בספרות כמקור היסטורי. בסמינר יושם דגש על הייצוג של האני בספרות הרנסנס כמקור להכרת הערכים החברתיים בעידן של תמורות. בין החיבורים שילמדו בקורס: ספריו של ראבלה, ההפטמרון של מרגרט דה נבארה, סונטות של לואיז לאבה, של דו בלה ושל רונסאר. כמו כן נדון בספרות המסעות של התקופה ונסיים ביצירתו של אגריפה ד'אובנייה. 

אמריקות

06321020: 	בין שפל כלכלי למלחמת עולם: אמריקה הלטינית בשנות השלושים

פרופ' רענן ריין

שנות השלושים היו תקופת מעבר חשובה בתולדותיה של אמריקה הלטינית, הן מבחינה כלכלית וחברתית והן מבחינה פוליטית. השפל הכלכלי העולמי, שבעקבות משבר הבורסה בניו-יורק ב1929-, הורגש היטב ברחבי היבשת והוביל לתמורות בנוף החברתי והכלכלי. תעשייה של תחליפי-יבוא החלה מתפתחת במקומות שונים ואת מקומה של ההגירה שפסקה ממדינות אירופה תפסה הגירה מאזורי פנים-הארץ לערים הגדולות, שהתנסו בתהליכי תיעוש ומודרניזציה. זוהי התקופה שבה ניתנת דחיפה משמעותית לפוליטיקה של המונים. תהליכים של רדיקליזציה חברתית ולחצים להרחבת הדמוקרטיה הפוליטית מעוררים ריאקציה בקרב המעמדות השליטים, אשר מעודדים משטרים אוטוריטריים לבלימת תהליכים אלה, המאיימים על הסדר החברתי והפוליטי הקיים.

בצד ניתוח תהליכים כוללים ביבשת, נתמקד בתהליכים פוליטיים, חברתיים וכלכליים בארגנטינה, ברזיל ומקסיקו. בין הנושאים שיידונו בקורס: המשבר הכלכלי והתפתחות תעשייה של תחליפי-יבוא, התחזקותה של תנועת העבודה המאורגנת, בחינתה של תאוריית התלות על רקע ההתפתחויות של שנות השלושים, מעורבותו הגוברת של הצבא בפוליטיקה, מעמדה המתחזק של הכנסייה על רקע האכזבה מן המערב,  יחסי אמריקה הלטינית עם ארצות הברית, הופעתו של הפופוליזם בברזיל ובמקסיקו, השפעת מלחמת האזרחים הספרדית על הדיון הציבורי באמריקה הלטינית, והמאבק לשוויון זכויות לנשים באותן שנים.

 
06321006 : 	מכור היתוך לרב תרבותיות: דילמות של זהות בחברה האמריקנית
ד"ר הדה בן בסט וד"ר אייל נווה

הקורס יברר את תהליך בניית הזהות האמריקנית כפי שמופיע השיח ההיסטורי והספרותי בארה"ב מתקופת כינונה של החברה האמריקנית ועד ימינו. הקורס ידגיש את הקשר בין ההתפתחויות ההיסטוריות לבין הביטויים הספרותיים בתקופות שונות ולפי מבנה כרונולוגי. נבדוק דינמיקות של המשכיות ושינוי לאור קו מנחה הטוען כי קיימת דיאלקטיקה בין מודל כור ההיתוך לבין מודל הרב תרבותיות מודלים המנוגדים זה לזה אך משפיעים זה על זה בשיח הציבורי בארצות הברית.

רשימת הקריאה המקדימה:

Charles Tayolr, Amy Gutman eds., Multiculturalism and ‘the Politics of Recognition’, (Princeton UP, 1992)
Henry Louis Gates, Loose Canons: Notes on the Culture Wars, (Oxford UP, 1992)
David A, Hollinger, Postethnic America, (Basic books, 1995)
Walten Ben Michaels, Our America: Nativism, Modernism and Pluralism (Duke, UP, 1995) 

06321021 : 		לקראת הגוף המודרני
	ד"ר מיכאל זכים

	לגוף האדם תפקיד חשוב בכינון יחסי הכוח בכל חברה (בהגדרת האציל והנחות, האנין והגס, הנורמלי והפטלוגי,  הטבעי והמלאכותי, הגברי והנשי, בין השאר).  סמינר זה יעסוק בבחינת הקשר בין הגוף לבין הופעת המערך החברתי הדמוקרטי, כפי שהתהווה באמריקה במהלך המאה ה – 18 והמאה – 19. תוכנית הלימודים מתבססת על מבוא תיאורטי ודיונים בנושאים היסטוריים כגון הגוף העובד, הגוף של האינדיאני, מיגרנות נשיות, הגוף המת, הגוף של הזונה והגוף המגונדר – רובם ככולם מרכיבים מרכזיים בבניית "הגוף האזרחי" המודרני.  תלמידים יורשו לכתוב עבודות בנושאים שמחוץ למסגרת הכרונולוגית-גיאוגרפית הספציפית של הסילבוס. 

אירופה בעת החדשה

07224303:	 	הצפירה והדגל: טקסים וחינוך באירופה ובארץ-ישראל בעת החדשה 
                     			      ד"ר אבנר בן-עמוס 

הטקס, כארוע ציבורי, נועד לא רק להגביר את לכידות הקהילה, אלא גם להעביר את הערכים העיקריים שלה באופן חוייתי, הפונה לכל החושים של המשתתפים. מדינת הלאום המודרנית פיתחה מערכת מקיפה של טקסים וחגיגות, אשר השלימו את מערכת החינוך הפורמלית, ונחשבו כיעילים במיוחד לצורך גיבוש זיכרון ותודעה לאומיים. השיעור יעסוק תחילה בסוגיות תיאורטיות הכרוכות במחקר טקסים בחברה המודרנית, ולאחר מכן תערך השוואה בין טקסים של מדינות שונות במערב אירופה ובישראל.

The Siren and the Flag: Rituals and Education in Europe and Israel in the Modern Era 

The aim of a ritual, as a public event, is not only to enhance the solidarity among the members of a community, but also to inculcate its main values in a manner that engages all the senses. The modern nation state developed a comprehensive system of rituals that complemented the formal educational system, and was considered as an effective tool for the creation of national consciousness and memory. The course will begin with a consideration of the theoretical issues that pertain to the study of rituals in modern societies, and then we will proceed with a comparative analysis of various rituals that were celebrated in western Europe and in Israel. 

06524384:	סדנא: היסטוריוגרפיה, זיכרון וקולנוע – סרטים מדמיינים אומות
פרופ' שלמה זנד

הסדנא תעסוק בשורה של סוגיות הנוגעות במעמדו של הקולנוע כמתעד וכמספר היסטוריה. היא תפרוש את דרכי הטיפול בסרט כתעודה היסטורית וכן תעמוד על אופיים של הסרטים ההיסטוריים. עקרונות הנרטיב בסיפור הקולנועי ייבחנו בהשוואה למבנים נרטיביים בהיסטוריוגרפיה הכתובה. ייבדקו קונבנציות מילוליות מול קונוונציות ויזואליות וכן תפקידה של הפיקציה הקולנועית בעיצובה של תודעה היסטורית. במקביל יושם דגש על השוני בתנאי הייצור ודרגות האוטונומיה השונות בייצור הקולנועי לעומת ייצור הקורפוס ההיסטוריוגרפי האקדמי. 
אחד ממוקדי הדיון בסדנא יהיה תרומתו של הקולנוע, תיעודי ועלילתי כאחד, בגיבושן של זהויות לאומיות במאה העשרים. כיצד הציע הסרט רכיבי תרבות משותפים לקהילות הלאומיות? כיצד יצר באמצעות ליהוק ושפה רצף מדומיין עם העבר? כיצד העניק תחושת בין זמניות לקולקטיבים הצופים? שאלות אלו ואחרות ילובנו בעזרת הקרנת קטעי סרטים ואף סרטים שלמים.

קריאה מוקדמת:  
שלמה זנד, הקולנוע כהיסטוריה. לדמיין ולביים את המאה העשרים, עם עובד – ספרית אפקים והוצאת האוניברסיטה הפתוחה, 2002, עמ' 13-29.

06524376: 	הזיכרון הקולקטיבי מהו ?
ד"ר נורית שלייפמן

הקורס יבחן את משמעות המושג "זיכרון קולקטיבי" במחקר ההיסטורי. ייבדקו דרכים ואמצעים לכינון הזיכרון הקיבוצי ואינטרסים הנאבקים באמצעותו.
בצד גישות תיאורטיות שונות יידונו מקרים ספציפיים לרבות ההקשר הישראלי .

06524382:     הסטוריה של נשים ומגדר 1700 - 1950: סוגיות מרכזיות
פרופ' בילי מלמן

ההסטוריה של נשים וההסטוריה של המגדר (GENDER) , הם תחומים מרכזיים ומובילים בשדה לימודי ההיסטוריה. תחומים אלה אינם רק בבחינת תוספת של מידע על התנסותם ופועלם של נשים וגברים בעבר, אלא אף כלי ניתוח ו"קטגוריה היסטורית מועילה" המשמשת לתובנות חדשות של שינוי והמשכיות בהיסטוריה.

ההישגים המרשימים בחקר המיגדר בהיסטוריה של מערב אירופה והאמריקות, מאפשרים אף בחינה מחדש של קטגוריות היסטוריות ששמשו חוקרים במשך עשורים רבים כגון "מעמד", גזע ואתניות.
בסמינר נבחן, מן הזווית של יחסי מגדר, את ההבדלים ההיסטוריים בין המגדרים והתפתחות של זהויות נשיות וגבריות, סוגיות מפתח ב"מודרניות" וכן אף נרטיבים מרכזיים של ה"מודרני". נדון בנאורות (ENLIGHTENMENT ) ובאופן שבו ניסתה להבנות גבר/אישה חדשים; במגדר ומהפיכת הצרכנות במאה ה- 18; בדמיון האומה, הלאומיות המודרנית ומגדר; בשיח על האזרחיות ובהגדרותיה במאות ה- 19 וה- 20; בקשרים שבין האמפריאליזם המודרני, הגדרות גבריות ונשיות ואידאולוגיות של גזע; בדיון ה"מדעי" על מניות ותרבות וכן בצורות של תרבות-המינים, ייצורה וצריכתה והקשר בין אלה למגדר.

הסמינר יוודע אתכם ל"ספרות מופת" מחקרית בנושאים אלו, ספרות שקראה תיגר על המחקר ההיסטורי המסורתי. הסמינר אף יידע אתכם למחלוקות העיקריות בהיסטוריוגראפיה של נשים ומגדר.

היסטוריה צבאית דפלומטית

06534285 : 	בחינה מחודשת של מלחמת העולם השנייה	
פרופ' גבי גורודצקי

הסמינר, "בחינה מחודשת של מלחמת העולם השנייה", יתמקד במחקרים האחרונים הניזונים מהארכיונים שנפתחו לא מכבר ברוסיה, בריטניה וארה"ב. מבחינה תמטית נעסוק בעקר במלחמת קואליציה, כאשר המטרה היא לבחון באיזו מידה נוצרת אכן פלטפורמה משותפת בניהול המלחמה. המטרה העקרית היא לברר קיומם של נירטיבים חליפיים במדיניות בעלות הברית. יחודיות הסמינר בניהולו כסדנא שבא ידונו ההיבטים הצבאיים והדיפלומטיים של אסטרטגית לוחמה קואליציונית באמצעות קבצי מסמכים אורגינליים. ליבת הסמינריון תתמקד בברור מטרות המלחמה של בעלות הברית ובמיוחד החזון בכל הנוגע לשיקום אירופה של אחרי המלחמה. השאלה המנחה תהיה באיזו מידה נקבעה האסטרטגיה המשותפת בהתאם למטרה המוצהרת של הבסת האוייב הנאצי או שמא למימוש אינטרסים לאומיים נוגדים. 

		
06534272:     מלחמה בארץ ישראל 1948
ד"ר דוד טל

מלחמת 1948 נלמדה בדרך כלל בהקשר לאומי, כאשר כל צד לומד אותה כמלחמה "שלו". ההיסטוריוגרפיה הישראלית התייחסה בעיקר למלחמה כאירוע מכונן ברמה הלאומית, בעוד שההיסטוריוגרפיה הערבית ראתה במלחמה אירוע שבר - "נכבה", שהביא חורבן על הקהילה הפלשתינאית-ערבית בארץ ישראל, ותבוסה לצד הערבי. דרך ראייה זו הושפעה במידה רבה מהעובדה שההקשר הפוליטי  והאידיאולוגי של המלחמה נותר בתוקף גם בשנים הבאות. התוצאה של דרך ראייה זו של הדברים היא שהמלחמה לא נלמדה למעשה כאירוע העומד בפני עצמו, ללא מטען אידיאולוגי. באמצעות אימוץ מתודולוגיה של היסטוריה צבאית-דיפלומטית, הסמינר יבקש ללמוד את המלחמה כאירוע היסטורי, שהמטענים האידיאולוגים המלווים אותו הם מה שהם - מטענים ורקע, ולא גישה היסטורית. וכך תיבחן המלחמה בהתפתחותה מבחינה צבאית ודיפלומטית, והדרך בה השפיעו מהלכים צבאיים ודיפלומטיים אלה על אלה. בדרך זו ניתן יהיה להבין טוב יותר את הדרך בה התנהלה המלחמה, ואת הסיבות לכך שהיא הסתיימה כפי שהסתיימה.

06534284 :     אבדות במלחמה-קרביות ולא-קרביות, צבאיות ואזרחיות
פרופ' מתתיהו מייזל

עיון בשאלת האבדות במלחמה, קרביות ולא-קרביות, אבדות צבאיות ואבדות אזרחיות, במאות ה- 19 והעשרים.
בחנינת ההתפתחות של המלחמה המודרנית המתועשת והדינמיקה של הגידול העצום בהיקף האבדות, סיבותיהן, מאפיניהן, השפעת שאלת האבדות על התאוריה הצבאית ועל ניהול המלחמה. 

10520017:	מערכת הדרדנלים-גליפולי כמודל למבצעים משולבים
ד"ר יגאל שפי

הסמינריון יעסוק בניתוחה של מערכת הדרדנלים-גליפולי בין מדינות 'ההסכמה' לצבא העות'מאני, במלחמת העולם הראשונה (1915), כמבצע משולב מוגבל, שיוזמיו הבריטיים קיוו להשיג באמצעותו יעדים אסטרטגיים ושנכשל כשלון חרוץ. הכישלון השפיע הן על הנכונות ליזום מבצעים דומים בהמשך המלחמה, הן על התפתחותן של דוקטרינות למבצעים המשולבים בין שתי מלחמות העולם.
בין הנושאים שידונו: הרציונל למערכה, תכנונה ומהלכיה הימיים והיבשתיים על רקע המחשבה הצבאית והיכולת המבצעית של התקופה, הסיבות לכישלון הבריטי וההישג העות'מאני, השפעת המערכה על המשך המלחמה ועל פיתוח החשיבה בתחום המבצעים המשולבים ומקומה הייחודי בזיכרון הציבורי ובהיסטוריוגרפיה של 'המלחמה הגדולה'.
המשתתפים ידרשו לנתח מסמכים ראשוניים.

The seminar examines the Dardanelles-Gallipoli Campaign between the Entente and the Ottoman Empire during World War I (1915), as a limited combined operation, initiated to achieve strategic gains, but totally failed. This failure affected Allies' motivation for future similar war-time enterprises, as well as the emergence of  doctrines for combined operations in the post-war era .                                                                                                                       
Among the subjects: rationale of the campaign; naval and military planning and execution in light of the military perception and operational capability of the period; causes of British failure and Ottoman accomplishment; effect of the campaign on  the war and on the post-war military thinking; uniqueness of the campaign in the Great War historiography and public memory .                                                                                                                                        
Participants are required to study primary documents                                                                     .

ההיסטוריה של המזרח התיכון

06547202 : 		הגות פוליטית באסלאם
פרופ' מיכאל וינטר

הסמינריון ידון בהתפתחות ההגות הפוליטית באסלאם מראשיתו ועד ימינו.
ידונו בו הזרמים העיקריים: כתבי חכמי ההלכה והתיאולוגים, "מראות המלכים", וכתבי הפילוסופים המוסלמים.
ייבחנו גם הוגי הדעות המוסלמים בני הדורות האחרונים לסוגיהם: מודרניסטים, ליברלים, פונדמנטליסטים וכדומה. ידונו התייחסויות הוגי הדעות בדורות האחרונים לאידיאולוגיות מערביות, כמו ליברליזם, לאומיות, סוציאליזם ודמוקרטיה.
התלמידים יקראו וינתחו מקורות ערביים קלאסיים ומודרניים. עבודות תהיינה באופן טיפוסי על הוגה דעות מסוים או על סוגיה או זרם במחשבה הפוליטית.

06547200:		מנהיגים ואליטות בעולם הערבי 
פרופ' יוסף קוסטינר וד"ר אייל זיסר

(נדרשת שליטה טובה בערבית)
עניינה של סדנת מחקר זו הינה אליטות ומנהיגות בעולם הערבי של ימינו. בין הנושאים אשר ידונו בסדנה: בחינה מחודשת וביקורתית של תפיסות מקובלות במחקר, ובכלל זה המחקר המזרחני, באשר לתופעת האליטות; תופעת המנהיג ומקומו בהיסטוריה; אליטות בעולם האסלאם ובמזרח התיכון מאז ראשית העת החדשה, סוגי אליטות ועוד. לצד זאת תתמקד הסדנה בשאלת צמיחתן של אליטות חדשות במזרח התיכון ומידת השפעתן על חיי החברה והמדינה – על הכלכלה, התרבות, הדת, ועוד. דגש יושם על אליטות פוליטיות, השתנותן ותכונותיהן. ממילא, תיבחן גם השאלה כיצד בכלל צומחות אליטות באזור זה של העולם ומהם בתי היוצר למנהיגים ולאליטות: הרחוב, בתי הספר והאוניברסיטאות, הצבא, מוסדות הדת, העולם העסקי, עולם המערב שבו לומדים רבים ממנהיגיו של האזור לעתיד ועוד. ולבסוף, הסדנה תנסה גם לבדוק את יחסי הגומלין שבין מנהיג לבין אליטה (ולמעשה אליטות) בעולם הערבי.  

06547196 :	ההגות האיראנית החדשה: בין אסלאם ומערב
פרופ' דוד מנשרי
 
המאה הקודמת עמדה בסימן של שינויים מפליגים – חברתיים, כלכליים, פוליטיים והגותיים – באיראן. מסגירות וניתוק מהמערב, עברה איראן לתהליך של התמערבות, בקצב שהלך והתגבר, בעיקר משנות הששים. המהפכה האסלאמית שמה קץ למגמת התמערבות, ואיראן עברה מאז לתהליך של אסלאמיזציה. דומה שהן ההתמערבות והן האסלאמיזציה, הגיעו באיראן לקיצוניות רבה יותר מאשר ברוב החברות המוסלמיות האחרות באזור. כרבע-מאה לאחר המהפכה, תהליך חשבון הנפש של המהפכה, ועומק הדיון הציבורי אף בנושאים הרגישים ביותר – כמו דת ומדינה, שלטון חכם הדת, היחס למערב, אסלאם ודמוקרטיה – מרתקים ויוצאי דופן אף הם במציאות האזורית. כמה מהקווים העקרוניים בהתפתחות באיראן במאה זו היו דומים לחברות אחרות במזרח-התיכון, אך בנושאים רבים בלטה הייחודיות האיראנית. 
 
קורס זה מבקש לבחון את ההתפתחויות בהגות האיראנית-השיעית החדשה, על רקע השינויים החברתיים, הכלכליים והפוליטיים באיראן, משלהי המאה התשע-עשרה ("מרד הטבק" ו"המהפכה החוקתית"), דרך חיפושי הדרך באמצע המאה העשרים (תנועת ההתנגדות בראשות מצדק) ועד המהפכה האסלאמית וההגות הפוסט-מהפכנית החדשה. תשומת לב עיקרית תוקדש לכמה נושאים מרכזיים: החיפוש אחר חופש, דת ומדינה, אסלאם ומערב. 

06184376 : 	תרגיל במו"מ: המקרה של ישראל-איראן 
פרופ' דוד מנשרי ופרופ' אלעאי אלון

                                                                        An Exercise in Negotiations: The Case of Israel-Iran            

הסמינר על מו"מ יוקדש השנה לתכנון מו"מ עתידי לשלום בין ישראל לאיראן. לאחר מבואות שיעסקו באיראן, ישראל ובמו"מ, יתכננו המשתתפים את עבודת ההכנה, יעבדו בצוותים על הנושאים השונים שעומדים על הפרק שבין שתי המדינות, ינתחו את עמדות הצדדים, ויציעו פתרונות לבעיות המו"מ הצפויות. תרגיל הסכום של הסמינר יהיה סימולציה של מו"מ.
הסמינר פתוח לתלמידים מתאר שני, ובמקרים מיוחדים גם תלמידי תאר ראשון, מחוגים שונים באוניברסיטה.  

06547204:		צדקה תציל ממוות     Even a Single Date  )  בשפה האנגלית )     
ד"ר איימי סינגר

מחקר בשאלות של צדקה הינו תחום היסטורי פורח בעשורים האחרונים. צדקה איננה רק ענין של מתן תרומות ממניעים דתיים או נדבניים לשמם וחקר הנושא מזמן התפתח מעבר להגדרה זו, ומעבר לרעיון ש-"צדקה תציל ממוות" או מתן "אפילו חצי תמר" כמספיק כדי לזכות בתמורה למעשה צדקה. חקר מעשי צדקה הוא כלי חשוב בכתיבת היסטוריה חברתית, כלכלית, תרבותית, פוליטית ואיטלקטואלית. בסמינר נקרא טקסטים מרכזיים שהגדירו צדקה ועיצבו תפיסות מרכזיות של התופעה, בתקופות שונות ובתרבויות שונות. בעוד שמקורו של הסמינר בחקר צדקה במסגרות מזרח-תיכוניות ומוסלמיות, הוא יתמקד גם בעבודות מרכזיות בחקר הצדקה בארצות הברית, אירופה, אפריקה, רוסיה ואזורים אחרים. מטרת הסמינר היא לזהות את הדרכים השונות בהן שמשה הצדקה אמצעי לשליטה וארגון חברתי, להקניית סמכות ומעמד חברתי, להגנה על רכוש, ולביטוי אמונה ואדיקות. 

הסמינר פתוח לכל תלמידי בה"ס להיסטוריה, באישור ראש המגמה המתאים. הוא פתוח גם לתלמידי מ.א. הלומדים בתכנית לתלמידי חו"ל, ולכן ינתן בשפה האנגלית. עבודות תכתבנה בעברית או באנגלית.

The study of charity has become a flourishing field of historical enquiry during the past few decades. Charity is not merely a matter of giving based on religious or altruistic motives, and research in the field has evolved to reflect the complexity of the topic. It is no longer solely a question of the power of charity "to preserve from death" or the sufficiency of giving "even a single date" to gain consideration for charitable acts. Investigation of charitable giving has become an important tool in the writing of social, economic, cultural, political and intellectual history                                                  .        
In this seminar we will read focal texts which have defined charity and the main understandings of the phenomenon, in different periods and cultures. While the seminar originates in the study of charity in Middle Eastern and Muslim contexts, it will also focus on central works in the study of charity from American, European, African, Russian and other contexts. The purpose of the seminar is to identify the variety of ways in which charity has served as a means of social control and human organization, a tool to establish and maintain authority and social status, to protect property, as well as to express faith and religiosity.

The seminar is open to all students in the School of History, with the approval of the head of the relevant course program. It is also open to students in the overseas M.A. program, and for this reason will be taught in English. Papers may be submitted in Hebrew or English.

06547154:	היסטוריה והיסטוריוגרפיה: תולדות סיכסוך ישראל ערב
פרופ' אשר ססר

הסמינר יעסוק בשאלות מפתח במחקר על תולדות סכסוך ישראל-ערב תוך בחינה של מגוון סוגיות היסטוריות ומתולוגיות. המטרה של הסמינר היא ללבן סוגיות כגון רוויזיה ורוויזיוניזם היסטורי, מקורות היסטוריים והשימוש בהם, שינויים בפרספקטיבות היסטוריות ואידאולוגיות, תודעה היסטורית ואחריות היסטורית, והדרך בה כל הסוגיות האלו באות לידי ביטוי במחקר החדש על תולדות היחסים בין ישראל וערב.

06547201 :	אסלאם ומהפיכה באתיופיה
       פרופ' חגי ארליך

הסמינריון יעסוק בתולדות האסלאם באחת המדינות שנשארה נוצרית גם בהגדרתה הפוליטית מראשיתה (התנצרות רשמית בשנת 334 לספירה) עד ימינו אלה (להלכה עד מהפכת 1974).  קהילות המסלמים באתיופיה, עתיקות אף הן (משחר לידת האסלאם במאה השביעית) ובעלות זיקה ישירה לאסלאם המזרח-תיכוני על מסריו הפוליטיים המובהקים, לא השכילו עד עתה לאתגר את עליונות הנצרות כתרבות הקאנונית של המדינה.  הדיון בממד הדתי-חברתי-פוליטי של היסטוריה ארוכה, עשירה ומורכבת זאת ייגע גם בהיבטים היהודיים של הארץ ותולדותיה.  הוא יתרכז במחציתו השניה של הסמסטר במהפכה המתחוללת בימינו אלה ממש – התחזקות האסלאם ופוליטיזציה שלו על רקע תמורות בכלכלה ובחברה, ועל רקע תמורות במבנה הכנסייה ומעמד הנצרות .  

06547197:	מקורות עוסמאניים לחקר תולדות ערביי המזה"ת
פרופ' אהוד טולדאנו

הקורס יעסוק בהכנה לקריאת טקסטים בתורכית עוסמאנית מתקופות שונות בתולדות האימפריה. יינתן מבוא לקריאה בתורכית עוסמאנית, התלמידים יודרכו ביסודות קריאת כתבי-יד וחומר מודפס בשפה זו, וכן טקסטים  שתועתקו לכתב תורכי מודרני (אותיות לטיניות). הגישה אינה לשונית, אלא היסטורית, ולכן יילמדו כל הטקסטים בהקשרם ההיסטורי. מתוך גישה זו, יינתן תחילה חומר רקע מתוך הקיים במחקר ההיסטורי-עוסמאניסטי בשפות האירופיות, הסוגיות במחקר זה יידונו, והמקורות יודגמו ע"י הטקסטים העוסמאניים עצמם. מרבית הסוגיות שייבחנו, ומימלא גם הטקסטים שיילמדו, הם מן המאות ה-18 וה-19. אין צורך בקורס מקדים בתורכית עוסמאנית, אך דרישת כניסה לקורס היא לימוד תורכית מודרנית במשך שנה אחת (לפחות).

06547184 :     חינוך, ספרים וקוראים בחברה הפלסטינית, 1900-1948
                                        פרופ' עמי איילון

 “Education, texts and readers in Palestinian society, 1900-1948”

הקורס יעסוק בהיסטוריה התרבותית של הקהילה הערבית הפלסטינית במחצית הראשונה של המאה ה- 20. בתקופה הזו חלו תמורות דינמיות ברוב תחומי חייה של אותה חברה, לרבות התחום התרבותי. בנקודת המוצא שררה בה בערות רחבת היקף; לא הייתה מסורת מסודרת של חינוך; לא היו קיימים דפוס ועיתונות, והתקשורת הייתה רובה ככולה בעל פה. חצי מאה מאוחר יותר כבר היו בפעולה דפוס, תעשיית פרסומים ועיתונות תוססת, ספריות וחנויות ספרים, מערכת של בתי ספר ממשלתיים וציבור מתרחב והולך של קוראים. הקורס ייבחן את ההתפתחויות האלה, על גורמיהן והשלכותיהן, תוך שימוש נרחב במקורות פלסטיניים ערביים. משימת הסיום תחייב מחקר עצמאי במקורות ראשוניים או בשטח.

06547199 :	מודרניות, לאומיות ואסלאם בחיים האינטלקטואלים במצרים 1907 - 1952
פרופ' ישראל גרשוני

The seminar will trace the development of both luminary intellectuals and secondary intellectuals as producers of culture in Egypt of the time. A special emphasis will be placed on the interactions of intellectual developments and socio-political changes. The seminar will contextualize intellectual texts and products in the changing environments of Egyptian state and Egyptian society and culture. A good reading of Arabic texts is required.

06547205 ::	 סוגיות בהיסטוריה התרבותית של איראן הטרום מודרנית
		ד"ר  דוד ירושלמי 

הקורס יעסוק בסוגיות נבחרות בהיסטוריה התרבותית של איראן החל מהתבססות הדת השיעית באיראן (במאה השש-עשרה) עד ראשית המאה העשרים. בצד קריאה בספרות המחקר הקלאסית העוסקת במגמות תרבותיות בתקופה הנדונה (באנגלית ובפרסית) הקורס יתמקד בעיון וניתוח של טקסטים פרסיים המבטאים את היצירה הדתית, הספרותית והאינטלקטואלית בשנים אלה. טקסטים אלה ייבחרו מתוך החיבורים התיאולוגיים והמיסטיים של התקופה  הצפווית ( 1501 – 1722 ) ומתוך מקורות המייצגים תפיסות ומושגי יסוד בתחום ההשכלה והחינוך, האומנות וערכים אסתטיים.

אפריקה בעת החדישה

06547192: 	נצרות אפריקאית – עבר והווה
			ד"ר גליה צבר

מטרת הסמינר היא לבחון את הנצרות האפריקאית כפי שהתפתחה ביבשת אפריקה ובפזורה האפריקאית בישראל.
הסוגיות המרכזיות שיבחנו בסמינר הן:
התפשטות הנצרות "הלבנה" באפריקה
"מישו לבן לישו שחור" - תהליכי אפריקניזציה של הנצרות באפריקה
הקמת כנסיות אפריקאיות עצמאיות באפריקה
יחסי כנסיה, חברה ומדינה באפריקה
נצרות אפריקאית בתל אביב – טקסים ומשמעות

הסמינר יכלול מספר ביקורים בכנסיות אפריקאיות בתל אביב ופגישה עם אנשי דת אפריקאים.

06547203:	לאומיות או אתניות בקרב האפריקנרים בדרום אפריקה
פרופ' מרדכי מרדכי תמרקין

הסמינר יעסוק בהתפתחות הזהות האתנו-תרבותית והתודעה הפוליטית בקרב האפריקנרים
בדרום אפריקה. מבחינת טווח הזמן הסמינר יכסה את המאות ה – 19 וה – 20 עד למהפך הפוליטי ב – 1990. השאלה המרכזית בה יעסוק הסמינר תהיה האם ניתן לאפיין את הזהות והתודעה האפריקנרית בתקופה הנדונה כלאומיות אתנית או שמא מדובר רק בזהות אתנית וגיוס אתני שאינם תובעים בלעדיות פוליטית.